Diari Oficial de la Generalitat Valenciana


Sumari del DOGV 5096, del 20-09-2005 (2005/10240)

ORDE de 13 setembre de 2005, de la Conselleria de Benestar Social, per la qual es convoca el Premi Valencià a la Solidaritat i el Voluntariat, corresponent a l'edició de l'any 2005.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   5096

Data del DOGV
:   20-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10278


Data del document
:   13-09-2005

Organisme emissor
:   Conselleria de Benestar Social

Tipus de document
:   Ordre

Descriptors 

:   * voluntariat social
    * distinció honorífica
    * societat sense fins de lucre
    * premi cultural
    * organització benèfica

ORDE de 13 setembre de 2005, de la Conselleria de Benestar Social, per la qual es convoca el Premi Valencià a la Solidaritat i el Voluntariat, corresponent a l'edició de l'any 2005. [2005/X10314]
  
L'any 2001 va ser proclamat per l'Assemblea de l'Organització de les Nacions Unides (ONU) com l'Any Internacional del Voluntariat.
  
D'acord amb esta resolució i amb l'objectiu explícit de posar de relleu la important contribució social del servici voluntari, el Consell va promulgar el Decret 159/2001, de 15 d'octubre, pel qual es crea el Premi Valencià de la Solidaritat i el Voluntariat, com a reconeixement manifest de la contribució de les organitzacions de voluntariat a la construcció d'una societat més justa i solidària, fent ús de les competències que té atribuïdes en matèria de voluntariat, recollides en la Llei 5/1997, de 25 de juny, per la qual es regula el sistema de Servicis Socials a la Comunitat Valenciana i tenint en compte el Programa de Voluntaris de les Nacions Unides que establia com a objectius específics de l'any 2001, un major reconeixement de l'acció voluntària i la promoció del voluntariat.
  
Atés allò exposat i en virtut de les facultats atribuïdes per l'article 54 de la Llei 5/1997, de 25 de juny, de la Generalitat Valenciana, per la qual es regula el sistema de Servicis Socials en l'àmbit de la Comunitat Valenciana, el Decret 120/2003, d'11 de juliol, de Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, així com el Decret 159/2001, de 15 d'octubre, del Govern Valencià, pel qual es crea el Premi Valencià a la Solidaritat i el Voluntariat,
  
ORDENE
  
Article 1
  
Es convoca l'edició del Premi Valencià a la Solidaritat i el Voluntariat, corresponent a l'any 2005, d'acord amb allò disposat en l'article 2 del Decret 159/2001, de 15 d'octubre, del Govern Valencià.
  
Article 2
  
S'establix per a la present convocatòria del Premi una dotació pressupostària de 15.000 euros, que serà atesa a càrrec de l'aplicació 51.96.239.77.8, línia de subvenció T4966, del pressupost de la Generalitat per a l'exercici 2005.
  
Es concediran cinc premis, dotats cadascun d'ells de 3.000 euros i un diploma acreditatiu de la Generalitat Valenciana, per a cadascun dels següents àmbits del voluntariat: social, comunitari, cultural, ambiental i de cooperació internacional, esmentats en l'article 3 del Decret 159/2001, de 15 d'octubre, del Govern Valencià, a entitats de trajectòria solidària acreditada, el treball de les quals haja destacat al llarg de l'any actual en la corresponent àrea d'activitat.
  
Article 3
  
D'acord amb l'article 5 del Decret 159/2001, de 15 d'octubre, del Govern Valencià, podran concórrer al Premi totes aquelles organitzacions sense ànim de lucre que tot estant legalment constituïdes, tinguen personalitat jurídica pròpia i desenvolupen activitats i programes d'interés general que impliquen un compromís a favor de la societat o de la persona, de caràcter cívic, social, cultural, educatiu, de cooperació al desenvolupament, científic, esportiu, de defensa i protecció del medi ambient, de protecció civil o qualsevol altre d'anàloga naturalesa.
  
Les entitats de voluntariat que adopten la forma jurídica d'associació o de fundació hauran d'estar inscrites en els corresponents registres d'associacions o fundacions de l'administració de la Generalitat.
  
La concurrència al premi estarà determinada per haver-se distingit al llarg de l'any per les seues activitats en algun dels àmbits següents:
  
a) Voluntariat social
  
b) Voluntariat comunitari
  
c) Voluntariat cultural
  
d) Voluntariat ambiental
  
e) Voluntariat de cooperació internacional
  
Article 4
  
D'acord amb allò disposat en el Decret 159/2001, de 15 d'octubre, en tots els casos, la candidatura haurà d'estar avaluada per alguna altra institució o entitat, que haurà de ser la que sol·licite el premi per a esta.
  
La sol·licitud constarà d'una exposició raonada de motius pels quals la institució o entitat mentora considera a la seua organització candidata com a mereixedora del Premi, en virtut del treball global desenvolupat en el seu àmbit concret d'actuació, així com una memòria ?l'extensió de la qual no superarà els cinc fulls- en què es reculla l'acció concreta, de les realitzades al llarg de l'any 2005, que es considera mereixedora del Premi. En el cas que es tractara d'actuacions de caràcter interanual, s'insistirà en aquells aspectes destacables del present any que possibiliten una garantia en la continuïtat de l'acció.
  
Tal documentació haurà de ser presentada en la Direcció General de Servicis Socials o en les corresponents direccions territorials de Benestar Social, dins del termini establit que començarà l'endemà de la publicació de la convocatòria en el Diari Oficial de la Generalitat Valenciana i finalitzarà el 31 d'octubre de 2005.
  
Article 5
  
Per a la present edició del Premi, d'acord amb allò disposat en l'article 7 del Decret 159/2001, de 15 d'octubre, el jurat estarà format per persones de la Comunitat Valenciana rellevants pels seus coneixements i activitats en l'àmbit de la solidaritat i el voluntariat, d'acord amb la distribució següent:
  
Presidenta: Alicia de Miguel García, consellera de Benestar Social
  
Vicepresident: Joaquín Martínez Gómez, director general de Servicis Socials.
  
Vocals:
  
Vicente Arenas Ferrer, en representació de la Plataforma Valenciana d'Entidats de Voluntariat Social, entitat que agrupa un gran nombre d'entitats que desenvolupen activitats de voluntariat a la Comunitat Valenciana
  
Fernando del Rosario Romero
  
Concha Guillén Paredes
  
Vicente Montesinos Vernetta,
  
en representació de les entitats no governamentals que desenvolupen activitats de voluntariat a la Comunitat Valenciana.
  
Francisco Tortosa Gil
  
José Pérez Gómez
  
Esther Fonfría Novella,
  
en representació de l'àmbit universitari, empresarial i del voluntariat, respectivament, pels seus coneixements, activitats i altres mèrits en el camp de la solidaritat i del voluntariat.
  
Secretari: José Luis Orduña Lara, cap d'Àrea de Servicis Socials, amb veu però sense vot.
  
Article 6
  
Es delega en la directora general de Servicis Socials, la resolució de la present convocatòria, la qual es dictarà sobre la base del veredicte vinculant del jurat i esgotarà la via administrativa.
  
El termini màxim per a dictar resolució finalitzarà abans de l'entrega del Premi, que es realitzarà en un acte públic organitzat per a això.
  
Article 7
  
El Premi serà donat a conéixer, en l'acte públic que es realitze amb motiu de la celebració del Dia Internacional del Voluntariat.
  
Els premiats, amb anterioritat al cobrament del premi, hauran d'estar al corrent de les obligacions tributàries i davant la Seguretat Social, d'acord amb allò establit en l'article 47.7 del Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
S'autoritza el director general de Servicis Socials a dictar totes aquelles instruccions que siguen necessàries en desenvolupament de la present orde.
  
Segona
  
Contra les bases de la present convocatòria, es podrà interposar potestativament recurs de reposició davant el mateix òrgan que l'ha dictat, en el termini d'un mes comptador des de l'endemà de la publicació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació, d'acord amb allò disposat en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense prejudici que puguen interposar qualsevol altre recurs que consideren convenient.
  
València, 13 de setembre de 2005
  
La consellera de Benestar Social,